**Sajtóközlemény**

**Az ékszer, ami összeköt - fenntarthatóan**

**Ma nyílik a Budapest Jewelry Week, amelyen a Budapesti Metropolitan Egyetem kézműves alapszakának Divatékszer és – kiegészítő specializációs hallgatóinak diplomakiállítását is megtekinthetik az érdeklődők**.

Az izgalmas munkák között ott vannak Kálmán Imola 22 éves tervező munkái is, aki újrahasznosított műanyag zacskókból készítette ékszereit. Művészetében nagy szerepet játszanak a színek és az, hogy ezek hogyan kapcsolódnak.

*„A diploma kollekcióm személyes témára épül: 5 családtagom inspirálta a tárgyaimat. Alapjukat egy-egy drótváz képezi, amely kifejezi a családi köteléket, ezekre a vázakra pedig különböző burkok épülnek. Mind a különféle formák, mind a rétegek azt jelenítik meg, hogy milyen személyiségű az adott személy, milyennek látom én őt.”* – mutatta be ékszereit Imola.

Imola tárgyai újrahasznosított műanyag zacskókból készülnek. A felhalmozódó színes műanyag zacskók a minden családban megjelenő közös pontok. Mindenhol ott lapulnak, mindig szükség van rájuk. Szerencsére nagymamáink és szüleink által mindig kerül egy-egy újabb darab a gyűjteménybe, abba a bizonyos dobozba, amelyben meglepetések lapulhatnak. A gondoskodás, a szeretet levetett és megvetett burkai, amelyek e tárgyakban új életre kelnek. A családi kapcsolatok szimbólumaivá válnak.

Az érdeklődőket szeretettel várják a kiállításra a VII. Rózsa utca 4-6 szám alatti campuson, ahol a szeptember 17-én 16:00-tól tartandó kerekasztalbeszélgetés során a diplomafolyamatba is beleláthatnak az érdeklődők. A Budapesti Metropolitan Egyetem három diákja meséli el saját történetét, céljait. Egyéni téma kifejtése során a saját határaikat feszegetik, és próbálják megtalálni saját kifejezési világukat.

**INFORMÁCIÓK A KÉPZÉSRŐL**

A Kreatív Ékszer specializáción a hallgatók a tárgytervezés alapjaival ismerkednek meg. Az alap fémműves technológiák mellett a bőrművesség rejtelmeibe is betekintést kapnak.

A tárgytervezés fontos része, hogy sokkal szélesebb körben lássuk a megoldandó problémákat, hogy a létrejövő tárgy minőségi legyen, ami eléri a kívánt célját. Ingert vált ki, vágyat kelt, megváltoztat. Folyamatosan figyelnünk kell a környezetünkbe létrejövő változásokra, trendekre. Az ékszer, táska, kalap és egyéb öltözet kiegészítőnk fontos részévé válnak identitásunknak. Kifejező, jelentéshordozó eszközök, melyekkel a viszonyunk sokszor intim, sok titkot rejtenek. A külvilág és köztünk egy olyan összekötő elem, amelyek által funkcionális és művészeti értékek is kifejezésre juthatnak.

További információ:

<https://www.facebook.com/events/603931461278699>